**Οι δηλώσεις του δημάρχου Κηφισιάς, Γιώργου Θωμάκου και του προέδρου του ΝΠΔΔ «Ανθοκομική Έκθεση Κηφισιάς», Γιάννη Παντελεάκη, για την 66η Ανθοκομική Έκθεση**

Ο κ. Θωμάκος, τόνισε:

Η 66η Ανθοκομική Έκθεση Κηφισιάς νικάει τον φόβο και θα περάσει στην ιστορία και για αυτό τον λόγο. Συμβολίζει την επαναφορά των δραστηριοτήτων, δεδομένου ότι σε επίπεδο μαζικό φαίνεται ότι, αν όχι η μόνη, είναι από τις πρώτες εκδηλώσεις που διοργανώνονται αυτό το διάστημα. Ζητούμενο λοιπόν φέτος δεν είναι το πλήθος, αλλά η ήρεμη διεξαγωγή, με κανόνες και περιορισμούς.

Με χαροποίησε πολύ η απόφαση της διεξαγωγής της έκθεσης και η αποφασιστικότητα να ξεπεραστούν οι δυσκολίες και να μη διακοπεί αυτή η αδιάκοπη συνέχεια πολλών δεκαετιών. Ευχαριστώ τον Υπουργό Αγροτικής Ανάπτυξης Μάκη Βορίδη ένθερμος υποστηρικτή της Ανθοκομικής Έκθεσης, τον υφυπουργό Υγείας Γιώργο Κοντοζαμάνη, τον Υφυπουργό Πολιτικής Προστασίας και Διαχείρισης Κρίσεων Νίκο Χαρδαλιά καθώς και την Αρμόδια Επιτροπή που πριν δυο εβδομάδες έλαβε την θετική απόφαση ομόφωνα.

Η Ανθοκομική Έκθεση Κηφισιάς, εκτός από παράδοση, είναι και μέσο παρακίνησης της εγχώριας πρωτογενούς παραγωγή. Μέσω της έκθεσης μεταφέρεται αυτή η τεχνογνωσία της φυτικής παραγωγής και της ανθοκαλλιέργειας και θα συνεχίσουμε να το πράττουμε.

 Ο κ. Παντελεάκης επεσήμανε:

Θέλω να ευχαριστήσω τον κ. Τσιόρδα, την Επιτροπή Λοιμωξιολόγων και όλους τους εξαίρετους επιστήμονες, τους ιατρούς και το νοσηλευτικό προσωπικό οι οποίοι μας κάνουν να νιώθουμε σήμερα υπερήφανοι, να έχουμε την υγείας μας, τους γονείς μας, αυτούς που αγαπάμε. Όλους αυτούς τους ανθρώπους που άνθισαν την ψυχή μας θέλουμε να τους καλέσουμε στην 66η Ανθοκομική Έκθεση. Να τους κάνουμε δώρο ό,τι λουλούδια, ό,τι φυτά θέλουν. Να ομορφύνουμε τα μπαλκόνια και τους κήπους τους, όπως αυτοί ομόρφυναν τις ζωές μας.

Στο Άλσος Κηφισιάς έχουν γίνει βελτιώσεις υποδομών όπως η ολοκλήρωση του πρώτου σταδίου υπογειοποίησης των καλωδιώσεων. Οι εργασίες  αναβάθμισης του Άλσους δεν πρόλαβαν να υλοποιηθούν λόγω της υγειονομικής κρίσης ωστόσο προγραμματίζονται για την επόμενη χρονιά.

Επίσης έχουν τοποθετηθεί καλαίσθητοί κάδοι ανακύκλωσης ενώ αυξήθηκαν οι καθιστικοί χώροι με την προσθήκη 20 νέων παγκακίων.

Έχουν γίνει όλες οι απαραίτητες προετοιμασίες για μία διαφορετική αλλά πάντα όμορφη Ανθοκομική Έκθεση. Βασικό μέλημα μας  είναι η ασφάλεια των επισκεπτών αλλά και των παραγωγών και για αυτό έχουν ληφθεί όλα τα απαραίτητα μέτρα. Όπως ο περιορισμός του αριθμού των περιπτέρων  όπου φέτος θα είναι 42 από 120 που έφταναν τις προηγούμενες χρονιές.

Το εισιτήριο της έκθεσης είναι μειωμένο στο 1 ευρώ καθώς δεν θα υπάρξουν ανοιχτές πολιτιστικές εκδηλώσεις. Καιρού επιτρέποντος, κατά τη διάρκεια της Έκθεσης θα πραγματοποιηθεί διαδικτυακή συναυλία της ερμηνεύτριας Φωτεινής Δάρρα, την οποία θα μπορέσουν όλοι να απολαύσουν από την ασφάλεια του σπιτιού τους.